
De viktigste personene
i denne boken

På Ås:

Iselin Arctander, 21 år, husfrue på Thrane gård

Maren Anna Berge (kalt Anna som barn), 19 år, Iselins halvsøster

 

Louise Arctander, Iselins mor

Lorentz Arctander, død, far til både Iselin og Maren

 

Runar Berge, tømmerhogger og oppsynsmann, gift med Maren

Ewald Gjerløw, nyutdannet lege, har et forhold til Iselin

 

Ellisiv Catrina, baby, Maren og Ewalds datter

 

Gjertrud Simonsen (kalt fru Simonsen), kokke på Thrane, Marens biologiske mor

Oline, tjenestepike på Thrane

 

Leopold Meyer, lensmann på Ås

Ingrid, lensmannens husholderske, Marens venninne

 

Peder, tømmerhogger som arbeider med Runar

Walther Birch, etterforsker, arbeider hos magistraten i Christiania

 

Mikkelsen, forhenværende inspektør på Christiania tukthus

 

Fra Drøbak

Johanne Ditlefsen, Iselins barndomsvenninne

Adamina Poulsen, venninne

 

Fra Danmark

Baronesse Amalie Winther, Louises kusine


Slik sluttet forrige bok,
Uro

«Så det er min feil at du har drept to andre tilfeldige kvinner?»

«I den grad man kan kalle dem kvinner,» spyttet han. «Du åpnet øynene mine. Fikk meg til å se at slike som deg fantes, og hvilken trussel dere er for verden. De var slett ikke tilfeldige, nei, forstår du ikke? Dere kan ikke få leve! Mine handlinger var til alles beste. Den første var en heks. Å ja, jeg hørte at hun ga syke folk trolldomsartefakter og heksebrygg hun hadde blandet sammen. Man kunne se i øynene hennes at hun ikke tilhørte denne verden. Og da jeg fant henne, gikk hun og plukket vekster mens hun messet besvergelser over dem.»

«Hun sang,» sa Maren lavt og sørgmodig, men hun trodde ikke han hørte henne. Åsta hadde pleid å synge for seg selv. Helt vanlige sanger, bare for ikke å føle seg så alene.

«Og den andre – vel, så du henne? Man kunne se med ett øyekast at hun var en vanskapning, noe ondt. Nei, verden er et bedre sted uten de to. Jeg har uskadeliggjort dem, og nå er det din tur.» Øynene hans lyste fanatisk.

Han var gal.

Han tok et skritt nærmere, og Maren gispet. Raskt klarte hun å finne frem kniven hun hadde med seg. Den var liten, ikke spesielt fryktinngytende, men det var en kniv.

«Hvorfor har du ikke tatt meg før nå? Når det egentlig er meg du er ute etter?»

«Tro meg, det var deg jeg kom hit for. De to andre var tilfeldige, men det var heldig at jeg møtte dem og kunne utslette også den ondskapen. Men du … Du har unnsluppet meg til nå. Du er jo aldri alene, og når du er det, er den ungen din med. Du kan tro hva du vil om meg, men jeg ville ikke straffe deg foran barnet ditt.»

«Så nådig av deg.»

«Men nå har du gjort en stor feil. Dumme jente.»

«Så nå skal du drepe meg?» Hun strammet grepet om kniven. Han kommer ikke til å klare å gjøre meg noe, sa hun til seg selv. Hun var beskyttet, selv om hun ikke kunne se hjelperne rundt seg. De ventet på hennes signal før de grep inn. Hun hadde sagt at de skulle la henne prøve å lokke frem tilståelsen inntil hun ikke våget mer. Da skulle hun skrike høyt, så ville de komme. Burde hun ha skreket allerede? Var han kommet for nær henne?

«Ja. Du skal få betale. Endelig!» Han gjorde et byks frem med fakkelen hevet foran seg, og hun vred seg til siden og skrek så høyt hun klarte, men det var for sent.

Det sved glohett på venstre skulder. Hodetørkleet hennes hadde tatt fyr. Hun skrek igjen mens hun desperat slo etter flammene med håndflatene. I forfjamselsen mistet hun fotfestet og falt.

I neste øyeblikk sto inspektøren over henne med fakkelen hevet. «Nå skal du brenne, heks. Slik du brente meg.»

